সেই থেকে শুরু। তারপর প্রায় প্রতিদিনই যাওয়া-আসা করতে থাকলাম বালিগঞ্জ সার্কুলার রোডের স্বল্প পরিসর বেতার কেন্দ্রটিতে। কখনো কখনো মনে হতো, কী যে অমানুষিক পরিশ্রম করছেন এখানে কর্মরত সবাই। ঠিকভাবে বসার জায়গা নেই, থাকা খাওয়ার ব্যবস্থা বলতে কিছু নেই। রাতে যারা এখানেই থাকেন তারা কীভাবে রাত্রিযাপন করেন, সেটা আর বলার নয়। তবু কী অদম্য উৎসাহ, প্রেরণা আর দেশপ্রেমে উদ্বুদ্ধ হয়ে নিরলস কাজ করে যাচ্ছেন সবাই। কারো কোনো অভিযোগ নেই, না পাওয়ার বেদনা নেই, হতাশা যা ছিল তা মিলিয়ে গেছে ভবিষ্যতের স্বাধীন বাংলাদেশের স্বপ্নে। প্রায় দিনই কিছু না কিছু লিখে আনি যার বেশির ভাগই কথিকা, কখনো কখনো কবিতা। কয়েক দিনের মধ্যেই দেখা পেলাম কবির ভাইয়ের (আলমগীর কবির) যিনি প্রয়াত হয়েছেন এক সড়ক দুর্ঘটনায় বেশ কয়েক বছর আগে। বললেন, ইংরেজিতে কিছু লিখতে। তিনি তখন ইংরেজি বিভাগের দায়িত্বে।